Phala Phala-ondersoek: Ramaphosa vra OB vir uitstel  Pres. Cyril Ramaphosa (Foto: STEFAN HEUNIS/AFP) Pres. Cyril Ramaphosa het die kantoor van die Openbare Beskermer (OB) om uitstel gevra om antwoorde te verskaf rakende die ondersoek na bewerings dat hy die etiekkode vir lede van die uitvoerende gesag geskend het. Ramaphosa word daarvan beskuldig dat hy die etiekkode geskend het deur nie die rooftog op sy Phala Phala-plaas in Limpopo aan te meld nie. Adv. Kholeka Gcaleka, waarnemende OB, het bevestig die ondersoek bly op koers. Tot dusver is altesaam vier klagte ontvang. Twee is ingedien ingevolge die Wet op die Etiek van Lede van die Uitvoerende Gesag terwyl die ander twee klagte ingevolge die Wet op die Openbare Beskermer ingedien is. “Na aanleiding van ŉ brief wat aan hom geskryf is vir ŉ reaksie op die bewerings, het die president – deur middel van sy prokureurs – ŉ verlenging van die aanvanklike terugkeerdatum van 22 Junie 2022 versoek. Ná ŉ noukeurige oorweging van die versoek, wat deur die ondersoekbeampte vir goedkeuring onder die waarnemende OB se aandag gebring is, is daartoe ingestem.” Ramaphosa moet nou sy reaksie teen 18 Julie indien. Gcaleka het daarop gewys dat dié tipe versoek algemeen is en dat besluite om sulke versoeke toe te staan altyd bepaal word deur ŉ noukeurige oorweging van die redes wat deur respondente aangevoer word, die behoefte aan die kant van die OB om billik teenoor respondente te wees en die hoeveelheid inligting wat van die respondente versoek word. Gcaleka het intussen vir Nosiviwe Mapisa-Nqakula, speaker van die Nasionale Vergadering, in ŉ skrywe ingelig dat die finale verslag ingedien sal word sodra die ondersoek voltooi is. “Die OB wil benadruk dat alle ondersoeke met integriteit, sonder vrees, guns of benadeling uitgevoer word om uitvoering te gee aan die beginsel van gelykheid voor die reg.” Opod oorweeg ook ondersoek Maroela Media het vroeër berig die onafhanklike polisieondersoekdirektoraat (Opod) oorweeg ook nou om ondersoek in te stel na die polisie se beweerde betrokkenheid by die rooftog by Ramaphosa se luukse plaashuis. Ramaphosa word daarvan beskuldig dat hy ŉ inbraak in 2020 op sy wildsplaas Phala Phala, waar diewe na bewering $4 miljoen gesteel het, probeer geheim hou het. Die African Transformation Movement (ATM) het in ŉ skrywe aan die direktoraat gevra om die bewerings te ondersoek dat grootkoppe in die polisiediens ŉ hand daarin gehad het om die hele voorval toe te smeer. Opod het in ŉ verklaring ontvangs van ATM se versoek erken, maar nog nie bevestig dat hy wel ŉ ondersoek van stapel gaan stuur nie. “Die klagte deur ATM is nog nie volledig deur Opod beoordeel nie as gevolg van die beperkte inligting wat daarin vervat word,” het Lizzy Suping, woordvoerder van Opod, gesê. “Die direktoraat het die skrywer van die brief versoek om by Opod aan te meld vir ŉ onderhoud in verband hiermee.” Volgens Suping sal hierdie onderhoud Opod help bepaal of ŉ volledige ondersoek geregverdig is. “Nadat Opod ŉ formele verklaring van ATM ontvang het, sal die uitvoerende direkteur van die direktoraat besluit of die saak kragtens artikel 28 van die Opod-wet volledig deur Opod ondersoek gaan word.”